|  |  |  |  |
| --- | --- | --- | --- |
| **REPUBLIKA HRVATSKA**  **PRIMORSKO-GORANSKA ŽUPANIJA** | |  | |
| http://matulji.hr/pocetna/wp-content/uploads/2014/01/logo_opcina_matulji.png | **OPĆINA MATULJI**  **OPĆINSKI NAČELNIK** | | | |
| KLASA: 024-03/25-02/11  URBROJ: 2170-27-02/1-25-2  Matulji, 25.09.2025. godine | | |

**OPĆINSKO VIJEĆE**

**- ovdje-**

**PREDMET: Prijedlog Odluke o ustrojstvu i djelokrugu općinske uprave Općine Matulji**

Poštovani,

u privitku dostavljamo prijedlog Odluke o ustrojstvu i djelokrugu općinske uprave Općine Matulji.

Izvjestitelj na radnim tijelima te sjednici Općinskog vijeća biti će Općinska načelnica Ingrid Debeuc.

OPĆINSKA NAČELNICA:

Ingrid Debeuc, v.r.

**OBRAZLOŽENJE**

**PRIJEDLOGA ODLUKE**

**O USTROJSTVU I DJELOKRUGU**

**OPĆINSKE UPRAVE OPĆINE MATULJI**

PRAVNA OSNOVA

Članak 53. stavak 4. Zakona o lokalnoj područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 123/17, 98/19, 144/20)

ANALIZA STANJA I PITANJA KOJA SE UREĐUJU

Općina Matulji prijedlogom odluke uređuje ustrojstvo i djelokrug rada općinske uprave na način da se ukida Jedinstveni upravni odjel te formiraju tri samostalna upravna tijela koja će svaki u svojoj domeni biti zadužen za obavljanje poslova lokalnog značaja kojima se neposredno ostvaruju potrebe mještana Općine Matulji.

Odlukom se taksativno navodi samoupravni djelokrug svakog pojedinog upravnog tijela te slijedom navedenog, i obveze i odgovornosti pojedinog upravnog tijela.

FINANCIJSKI UČINAK

Za provedbu ove Odluke bit će osigurana sredstva u Proračunu Općine Matulji.

OPĆINSKA NAČELNICA:

Ingrid Debeuc, v.r.

Na temelju članka 35. stavka 1. točke 4. i članka 53. stavka 4. Zakona o lokalnoj područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 123/17, 98/19, 144/20) i članka 32 Statuta Općine Matulji („Službene novine PGŽ“ broj: 26/09, 38/09, 8/13, 17/14, 29/14, 4/15-pročišćeni tekst, 39/15, 7/18, 6/21, 36/23) Općinsko vijeće Općine Matulji na sjednici održanoj dana 2025. godine donijelo je

**ODLUKU**

**o ustrojstvu i djelokrugu**

**općinske uprave Općine Matulji**

**I. OPĆE ODREDBE**

**Članak 1.**

(1) Ovom Odlukom o ustrojstvu i djelokrugu općinske uprave Općine Matulji (u daljnjem tekstu: Odluka) uređuje se ustrojstvo i djelokrug rada upravnih tijela Općine Matulji (u daljnjem tekstu: upravna tijela).

(2) Riječi i izrazi u ovoj Odluci koji imaju rodno značenje, bez obzira jesu li korišteni u muškom ili ženskom rodu, odnose se na jednak način na muški ili ženski rod.

**Članak 2.**

(1) Na zgradi u kojoj se nalazi sjedište upravnih tijela mora biti istaknut naziv upravnih tijela.

(2) Upravna tijela imaju svoj pečat.

(3) Na sadržaj, izgled i način isticanja i ispisivanja natpisne ploče, zaglavlja akata te pečata upravnih tijela kao i postupak njihove izrade i načina korištenja primjenjuju se odredbe posebnog zakona i podzakonskih propisa.

**Članak 3.**

(1) Unutarnje ustrojstvo i način rada upravnih tijela uređuje se pravilnikom o unutarnjem redu općinske uprave kojeg donosi Općinski načelnik, na prijedlog pročelnika upravnih tijela.

(2) Pravilnikom o unutarnjem redu općinske uprave uređuje se unutarnje ustrojstvo upravnog tijela, nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja i druga pitanja od značaja za rad upravnog tijela u skladu sa Statutom Općine Matulji i općim aktima Općine Matulji.

**II. UPRAVNA TIJELA OPĆINE MATULJI**

**Članak 4.**

(1) Za obavljanje svih poslova iz samoupravnog djelokruga Općine Matulji ustrojavaju se sljedeća upravna tijela:

1. Upravni odjel za samoupravu i upravu
2. Upravni odjel za proračun i financije
3. Upravni odjel za komunalni sustav

(2) U upravnim tijelima iz stavka 1. ovog članka poslovi se mogu obavljati u nižim unutarnjim ustrojstvenim jedinicama koje se ustrojavaju kao odsjeci i/ili odjeljci.

(3) Sredstva za rad upravnih odjela osiguravaju se u proračunu Općine Matulji i iz drugih izvora u skladu s posebnim propisima.

**Članak 5.**

Upravni odjel za samoupravu i upravu obavlja sljedeće poslove:

1. socijalnu skrb i primarnu zdravstvenu zaštitu:
2. osiguravanje javnih potreba u oblasti socijalne skrbi i primarne zdravstvene zaštite,
3. osiguravanje javnih potreba stanovnika u oblasti predškolskog odgoja i obrazovanja,
4. praćenje rada Dječjeg vrtića i osnovnih škola,
5. izradu i provedbu posebnih programa i aktivnosti predškolskog odgoja, osnovnog obrazovanja, srednješkolskog i visokog obrazovanja
6. osiguravanje javnih potreba u sportu i tjelesnoj kulturi (utvrđivanje i praćenje programa javnih potreba, pomoć u financiranju sportskih klubova, udruga i školskih sportskih klubova).
7. predlaganje i praćenje provedbe programa javnih potreba u kulturi, tjelesnoj kulturi i sportu, organizacija kulturnih i sportskih događanja,
8. informiranje i provođenje izobrazbe potrošača
9. izrada plana nabave, priprema i provedba postupka nabave, vođenje evidencije svih ugovora zaključenih u postupku javne nabave
10. radne odnose službenika upravnih odjela, vođenje pisarnice i arhive,
11. obavljanje stručnih, pravnih, protokolarnih savjetodavnih i administrativno-tehničkih poslova u svezi s radom Općinskog načelnika, Općinskog vijeća, njihovih radnih tijela, vijeća mjesnih odbora, vijeća nacionalnih manjina i predstavnika nacionalnih manjina
12. osiguravanje ostvarivanja prava na pristup informacijama,
13. praćenje mogućnosti kandidiranja projekata iz djelokruga upravnog tijela za financiranje putem programa Europske unije, Republike Hrvatske i drugih subjekata,
14. izradu programa mjera i projekata razvoja gospodarstva, te analizu i izvještavanje o provedbi programskih projekata i poticajnih mjera u ostvarenju ciljeva razvoja gospodarstva, provedbe natječaja za dodjelu potpora,
15. ostali poslovi propisani posebnim zakonima.

**Članak 6.**

Upravni odjel za proračun i financije obavlja sljedeće poslove:

1. izradu i izvršavanje proračuna Općine Matulji, polugodišnjeg izvještaja i godišnjeg obračuna proračuna te financijskih izvještaja tijekom godine te vođenje knjigovodstvenih evidencija,
2. utvrđivanje i naplata javnih davanja iz nadležnosti Općine Matulji (lokalni porezi, komunalna naknada) te naknada po posebnim propisima ili ugovorima
3. praćenje naplate proračunskih prihoda i poduzimanje mjera za naplatu potraživanja
4. vođenje knjigovodstva
5. vođenje platnog prometa
6. dodjelu koncesija te praćenje ugovora o koncesiji za gospodarsko korištenje javnih površina, površina u vlasništvu Općine ili za obavljanje komunalnih djelatnosti,
7. ostali poslovi propisani posebnim zakonima.

**Članak 7.**

Upravni odjel za komunalni sustav obavlja sljedeće poslove:

1. davanje u zakup ili na korištenje poslovnih prostora
2. uređenje naselja i stanovanje
3. unaprjeđenje kvalitete stanovanja
4. upravljanje i raspolaganje nekretninama i pokretninama u vlasništvu Općine,
5. rješavanje imovinsko-pravnih odnosa, parcelacije i geodetske podloge
6. rješavanje stambenog pitanja socijalno ugroženih osoba
7. imenovanje prinudnih upravitelja zgrada
8. pripremu i provedbu lista za dodjelu stanova u najam
9. tekuće i investicijsko održavanje stambenih i poslovnih prostora u vlasništvu Općine
10. provedbu komunalnog reda u dijelu stanovanja
11. prostorno i urbanističko planiranje
12. praćenje stanja u prostoru te izrada pripadajućih akata
13. utvrđivanje javnih davanja iz nadležnosti Općine Matulji (komunalni doprinos) te naknada po posebnim propisima
14. pripremu i provedbu Programa građenja komunalne infrastrukture
15. pripremu i provedbu Programa održavanja komunalne infrastrukture,
16. ustrojavanje evidencije komunalne infrastrukture,
17. provedba komunalnog reda
18. zaštitu i unaprjeđenje prirodnog okoliša,
19. protupožarnu zaštitu i civilnu zaštitu,
20. praćenje rada ustanova i drugih pravnih osoba iz područja protupožarne zaštite organiziranje postrojbe civilne zaštite,
21. pripremu i izradu dokumenata zaštite i spašavanja
22. priprema i provedba postupka nabave
23. planiranje, analizu i uređenje prometa,
24. postavu prometnih znakova te ostalu horizontalnu i vertikalnu prometnu signalizaciju,
25. provedbu privremene regulacije prometa
26. izdavanje suglasnosti za privremene regulacije prometa
27. provedbu obveza iz Plana gospodarenja otpadom
28. provedbu mjera propisanih Odlukom o mjerama sprječavanja nepropisnog odbacivanja otpada i mjerama za uklanjanje odbačenog otpada u okoliš
29. provedbu Programa raspolaganja poljoprivrednim zemljištem u vlasništvu države za područje Općine Matulji
30. provedbu obveza propisanih Odlukom o načinu pružanju javne usluge prikupljanja miješanog komunalnog otpada i biorazgradivog komunalnog otpada i usluge povezane s tom javnom uslugom
31. poslovi vezani uz propise iz područja vodnog gospodarstva
32. poslovi vezani uz propise iz područja o zaštiti životinja
33. obavljanje stručnih i administrativnih poslova za potrebe Općinskog povjerenstva za procjenu šteta od elementarnih nepogoda na području Općine Matulji
34. provođenje obveza uređivanja i provođenja agrotehničkih mjera i mjera za uređenje i održavanje poljoprivrednih rudina, te izvješćivanje Ministarstva poljoprivrede o primjeni propisanih mjera
35. ostali poslovi propisani posebnim zakonima

**Članak 8.**

(1) Iznimno od članka 4. ove Odluke obavljanje pojedinih poslova može se organizirati zajednički sa drugom jedinicom lokalne samouprave i to poslovi vezani uz

1. pripreme projekata za povlačenje novčanih sredstava iz fondova Europske unije,
2. poslovi komunalnog i/ili prometnog redarstva,
3. drugi poslovi za obavljanje kojih postoji zajednički interesi lokalnih samouprava.

(2) U svrhu iz stavka 1. ovoga članka jedinice lokalne samouprave mogu osnovati zajedničko tijelo, zajednički upravni odjel ili službu ili mogu zajednički organizirati njihovo obavljanje u skladu s posebnim zakonima.

(3) O osnivanju, ustrojstvu i djelokrugu zajedničkog upravnog tijela ili o zajedničkom obavljanju poslova iz stavka 1.ovog članka odlučuju predstavnička tijela jedinica lokalne samouprave.

(4) Međusobni odnosi jedinica lokalne samouprave u zajedničkom organiziranju obavljanja poslova iz samoupravnog djelokruga uređuju se posebnim sporazumom u skladu sa zakonom kojeg u ime Općine Matulji sklapa Općinski načelnik.

**III. USTROJSTVO I RAD UPRAVNIH TIJELA**

**Članak 9.**

Radom upravnih tijela upravlja pročelnik, kojeg na temelju javnog natječaja imenuje Općinski načelnik sukladno zakonu kojim se uređuje lokalna i područna (regionalna) samouprava, te zakonu kojim se uređuje radni odnos službenika i namještenika u lokalnoj i područnoj (regionalnoj) samoupravi.

**Članak 10.**

(1) Poslove u upravnim tijelima obavljaju službenici i namještenici.

(2) Službenici obavljaju upravne i stručne poslove iz djelokruga upravnog tijela u kojem rade, a namještenici obavljaju pomoćno-tehničke i ostale poslove neophodne za nesmetano obavljanje poslova iz djelokruga upravnog tijela.

(3) Povjerene poslove službenici i namještenici dužni su obavljati savjesno, pridržavajući se Ustava Republike Hrvatske, zakona i drugih propisa općih akata i pravila struke i Etičkog kodeksa Odjela Općine Matulji.

(4) Prava, obveze i odgovornosti službenika i namještenika uređuju se aktima koje donosi Općinski načelnik ako zakonom nije drugačije propisano.

**V. PRIJELAZNE I ZAVRŠNE ODREDBE**

**Članak 11.**

(1) Pravilnik o unutarnjem redu općinske uprave Općine Matulji donijeti će se u roku od tri mjeseca od stupanja na snagu ove Odluke.

(2) Do donošenja pravilnika iz stavka 1. ovog članka ostaje na snazi Pravilnik o unutarnjem redu Jedinstvenog upravnog odjela Općine Matulji („Službene novine Općine Matulji“ broj: 8/24, 10/24, 15/24, 6/25).

(3) Službenici i namještenici zatečeni u službi odnosno na radu u Jedinstvenom upravnom odjelu Općine Matulji na dan stupanja na snagu ove Odluke nastavljaju s radom na svojim dosadašnjim radnim mjestima, do rasporeda na radna mjesta utvrđena pravilnikom o unutarnjem redu općinske uprave Općine Matulji

(4) Rješenja o rasporedu iz stavka 3. ovoga članka bit će donesena u roku od 2 mjeseca od stupanja na snagu Pravilnika o unutarnjem redu općinske uprave Općine Matulji iz stavka 1. ovog članka.

**Članak 12.**

Danom stupanja na snagu ove Odluke prestaje važiti Odluka o ustrojstvu i djelokrugu Jedinstvenog upravnog odjela Općine Matulji („Službene novine Primorsko-goranske županije“, broj 26/19).

**Članak 13.**

Ova odluka stupa na snagu osmog dana od dana objave u „Službenim novinama Općine Matulji“.

Klasa:

Ur. broj:

Matulji, 2025. godine

**OPĆINSKO VIJEĆE OPĆINE MATULJI**

**Predsjednica Općinskog vijeća**

**Iva Letina**